Polisie soek ooggetuies van stadiongeweld‘n Skermskoot uit ‘n video van die chaos op die veld. Die polisie in KwaZulu-Natal het ŉ beroep gedoen op ooggetuies van die geweld ná ŉ sokkerwedstryd op 21 April by die Moses Mabhida-stadion in Durban om na vore te kom. Brig. Jay Naicker, woordvoerder van die polisie, het gesê ondersoekers wag steeds op ooggetuies om die polisie te nader sodat verklarings afgeneem kan word. Naicker het ook ŉ beroep gedoen op diegene wat tydens die voorval beseer is om die polisie in kennis te stel. “Baie van die mense wat beseer is, het net die stadion verlaat nadat hulle mediese behandeling gekry het en nie hul kontakbesonderhede aan die polisie verskaf nie,” het Naicker gesê. Die polisie meen ooggetuies sal hulle kan help om die skuldiges vas te trek wat deelgeneem het aan die geweld en verwoesting van eiendom die betrokke dag. Maroela Media het vroeër berig die geweld het ontstaan die oomblik toe die eindfluitjie blaas by ŉ Nedbank Cup-halfeindstryd tussen Kaiser Chiefs en Free State Stars. Die Chiefs het die wedstryd met 2-0 verloor. Honderde ondersteuners het op die veld gestorm en spelers en veiligheidswagte moes vir hul eie veiligheid vlug. Terwyl die wedstrydkameras steeds die gebeure vasgevang het, het toeskouers begin om stadionstoele aan die brand te steek, skareversperrings en toegangshekke te beskadig, kameratoerusting te vernietig en ŉ veiligheidswag aan te rand. Altesaam 18 mense is in die voorval beseer. Zandile Gumede, burgemeester van eThekwini, het later gesê die skade aan die stadion beloop na raming R2,6 miljoen. Enigiemand wat ŉ ooggetuie van die geweld was of die polisie andersins kan bystaan in hul ondersoek na die voorval, word versoek om kapt. Reddy by 082 458 5630 of AO Mlungwana by 082 662 7764 te nader. Alle inligting sal as vertroulik hanteer word.